སྐབས་བབ་ཀྱི་རྒན་པ་ཚོའི་ལུས་སྦྱོང་བྱེད་ཐབས་ཡང་མིའི་སོ་སོའི་རང་བཞིན་དང་ཡུལ་དུས་ཀྱི་ཁྱད་ཆོས།གནམ་གཤིས་ཀྱི་དྲོད་གྲང་།གཟུགས་པོའི་གནས་ཚུལ་སོགས་ལ་བསྟུན་ནས་ཞོགས་པ་སྔ་མོ་ཆུ་ཚོད་ལྔ་ནས་དྲུག་བར་དང་དགོང་མོ་ཆུ་ཚོད་བདུན་ཡས་མས་སུ་རང་སྡོད་སའི་ཁོར་ཡུག་གཙང་ལ་ཁ་དབུགས་དྭངས་སའི་གནས་ཞིག་ཏུ་ཐོག་མར་སེམས་སྦྱོང་བ་དང་།དེ་ནས་མགོ་སྦྱོང་བ།སྐེ་སྦྱོང་བ།ལག་པ་སྦྱོང་བ།རྐེད་ཚིགས་སྦྱོང་བ།དཔྱི་ཚིགས་སྦྱོང་བ།པུས་ཚིགས་སྦྱོང་བ།རྐང་པ་སྦྱོང་བ།སྒལ་ཚིགས་སྦྱོང་བ།ཡོ་གའམ་སྒོམ་རྒྱག་པ་སོགས་དང་།ཡང་ན་སྔ་དགོང་གཉིས་སུ་བསྐོར་བ་བྱེད་པ།མ་ཎི་བསྐོར་བ།སྐུམ་ཕྱག་དང་བརྐྱངས་ཕྱག་གང་རུང་འཚལ་བ།ཁྱད་པར་དུ་རྩེད་མོའི་རྣམ་པ་སྟེ་བསྐོར་བྲོ་དང་བོད་བྲོ་སོགས་འགུལ་སྐྱོད་བྱེད་ཐབས་གཞན་ཡང་མི་སོ་སོའི་རང་བཞིན་དང་ཡུལ་དུས་ལ་བསྟུན་ནས་ལུས་སྦྱོང་བྱེད་རྒྱུ་ནི་གལ་ཆེ་ལ།མདོར་ན་གོང་གི་ལུས་སྦྱོང་གི་རྣམ་པ་རེ་རེ་ཡང་རང་གི་གཟུགས་གཞི་བདེ་ཐང་གི་ཆེད་དུ་ཡིན་པ་ཤེས་དགོས་སོ།།